Poznámky si odpíšte do zošita zo slovenského jazyka a naučte sa to!

**Prísudok**

Slovesá, ktoré osobám, zvieratám a veciam prisudzujú činnosť, majú vo vete úlohu **prísudku.**

**Prísudok** je hlavný (základný) vetný člen, ktorý vyjadruje dej, činnosť, stav alebo vlastnosť podmetu.

Vyjadruje činnosť, ktorú vykonáva podmet, vlastnosť, ktorej nositeľom je podmet alebo stav, v ktorom podmet je. Pýtame sa naň otázkami: **Čo robí podmet? Čo sa s ním deje? Akú má vlastnosť?**

Prísudok členíme na:

**a/ slovesný** **(1s)** – vyjadruje sa určitým slovesným tvarom:

* **plnovýznamovým slovesom**

*Svätojánske mušky v tme* ***svetielkujú.*** *Dovolenkári* ***sa vrátili*** *spokojní. Cez prázdniny* ***sme precestovali*** *stovky kilometrov. Čoskoro* ***bude kvitnúť*** *jazmín. Ja* ***by som varila.***

* **neplnovýznamovým slovesom + neurčitkom plnovýznamového slovesa**

*Na klzisku* ***sa mohli korčuľovať*** *aj dospelí. Mama* ***začala variť.***

**Slovesný prísudok**sa často skladá z viacerých slov:

*Ja* ***by som varila.***  *Ja* ***by som bola varila.*** *Ja* ***by som chcela variť.***

**b/ slovesno-menný** **(1m)** – vyjadruje sa **neplnovýznamovým slovesom BYŤ + podstatné meno / prídavné meno / zámeno / príslovka / číslovka**

napr. *Malé deti* ***sú zvedavé****. Môj otec* ***je lekár.***

***sloveso byť + podstatné meno***

*Môj otec* ***je*** *dobrý* ***lekár****.*

***sloveso byť + prídavné meno***

*Malý Miško* ***bol*** *znovu* ***chorý****.*

***sloveso byť + zámeno***

*Tento mobil* ***je môj.***

***sloveso byť + číslovka***

*Chlapec z Prahy* ***bol prvý****.*

Prísudok ešte môže byť:

**a/ holý →** *Sestra* ***píše.***

**b/ rozvitý →** *Sestra* ***píše*** *list.*

**c/ viacnásobný** **→** *Sestra* ***píše a pracuje*** *na počítači.*